Alles wat mooi is: 2016
Geskryf deur Marié du Toit om 12:38 AM No comments: Links to this post
Nog bietjie oor La Paz
Ek het Woensdag 'n bietjie my werkswyse vir Willyne Hammersteins se kwilt: La Passacaglia by ons gilde gedemonstreer en het besef dat alhoewel ek al hier daaroor geblog het, is daar nog meer te sê. Ek wil graag ook vir die Boland Gilde die inligting hier by mekaar gee so sal dalk herhaal wat ek in my vorige blog geskryf het.
Ek dink almal wat hierdie kwilt maak, maak gebruik van motiewe wat op n fuzzy cut metode uit materiaal gesny word. Waar my werkswyse van ander kwilts wat ek op die internet sien verskil, is dat ek hoofsaaklik een materiaal, deur Jane Sassaman ontwerp, gebruik het. Ek het vyf herhalings van die materiaal identifiseer. (Ek kon baie meer herhalings kry maar dan sou dit kleiner stukkies wees en mens verloor baie lap op die buiterand waar motiewe deur gesny word) As jy een materiaal vir jou La Paz wil gebruik maak seker dat n herhaling ongeveer 60-80 cm groot is, anders sal jy nie genoeg eenhede kan sny nie.
Ek dui die herhalings met skêr en pen aan
Ek het vyf identiese lae op mekaar gestapel net soos wat mens sou doen as jy n "One Block Wonder" of "Stack n Wack " kwilt sou maak. As ek dan my pantjies uit gesny het, het ek 5 identiese ontwerpe gehad. Mens moet net onthou dat jy 5 ontwerpies vir die middelste "ster" benodig maar 10 vir die pentagoon rand wat daarom gaan. Hierdie tien kan van twee identiese ontwerpe geknip word. Mens kry eintlik baie interessante resultate as jy dit van spieëlbeelde kan sny. Nie alle materiale het simmetriese ontwerpe waar mens dan ook n spieëlbeeld kan sny soos hierdie lieflike materiaal van Jane Sassaman nie. So as jy spesiaal materiaal gaan aan koop kyk of jy een kan kry wat aan jou die opsie bied.
Baie ander kwilters het elke sirkel uit 'n ander materiaal en kleur gemaak. My sirkels is uit dieselfde materiaal maar party is meer groen, blou of pink afhangende van watter motiewe uit die Jane Sassaman materiaal wat ek gebruik he,t gesny is, asook die kleure wat ek daarmee kombineer het.
By The DIYaddict stel Karen voor dat mens eers n paar van die kleiner sirkels maak- die 5 diamante met die 5 smaller diamante en die 10 pentagone, sodat mens eers' n gevoel kry van wat die materiaal waarmee jy werk kan doen en ook watter effekte die beste werk. Dit is baie goeie raad. Ek het al 33 kleiner Rosette gemaak voor ek met my 4 groot Rosette begin het.
Ek het gesien dat alhoewel enkel ontwerpe mooi lyk, is dit veral die interaksie wat die pantjie met die een langs hom het wat besonderse resultate lewer. Ook kan lyne wat in 'n rigting gaan die oog lei om oor die ontwerp te beweeg. Vaste ontwerpe soos blommetjies kan die kwilt baie besig maak omdat dit 'n spikkel effek lewer. As dit al is wat mens gebruik kan dit uiteindelik steurend wees omdat jou oog nêrens 'n rusplek op die kwilt oppervlakte het nie.
Daar is net 4 groot Rosette en net drie van hulle het 'n volle sirkel sterretjies. Slegs een kleiner Rosette het n volle sirkel sterretjies. Slegs die groter Rosette het dan ook kleiner sirkeltjies van 6 pentagone. Dit hoef nie noodwendig in sirkeltjies gerangskik te word nie en mense kry wonderlike effekte met wat hulle doen. Ek het die naweek myne beplan en die pantjies daarvoor gesny.
Die groot onvolledige Rosette
Dit hang af watter ontwerpe mens hier aan pak, hoeveel groot pentagone mens benodig.(Soms tot 24 van dieselfde of ek het ook 18 en 18 spieëlbeelde benodig.) Almal was toe nie identies nie maar ek kon dit maak werk. Dit het dus sorgvuldig tel gekos en areas uitsoek om daardie pantjies te sny. Moet dus nie al jou pentagone aan die begin sny nie, sny soos jy aangaan en sien wat werk en sorg dat n groot stuk van die 5 lae materiaal nog beskikbaar is om die variasies wat in hierdie 4 groter Rosette nodig is te kan sny.
Hier is nog n paar skakels:
Die boek is te kry van Quilt Mania
Allyson Richbieter verkoop die boek en patroonplate by haar Craf Academy,
Daar is heelwat Pinterest plekke waar mens n verskeidenheid van die kwilts kan sien soos ook hier en hier
Dit is goedkoper om in dollar te koop as in pond maar hier is n Engelse skakel vir die wat wel daarin belangstel
'n Artikel deur Love Patchwork
'n Blogger Sharon beskryf hoe sy die proses aangepak het.
Nog van die Rosette
Ek hoop ek kon julle belangstelling hierin prikkel. As jy nie self een wil maak nie weet jy nou waaroor al die internet opgewondenheid gaan!
Geskryf deur Marié du Toit om 7:37 AM No comments: Links to this post
Labels: Craft Academy, La Passacaglia, Millefiori kwilt, Willyne Hammerstein
Geskryf deur Marié du Toit om 12:31 PM No comments: Links to this post
Vir die manne in my lewe
Daar is twee klein mannetjies in my lewe wat elk n kwilt moet kry. So voor dit net by beloftes en voornemens bly het ek aan die werk gespring. Vir 'n kinder kwilt is prentjies altyd n goeie begin punt. Dit maak hul slaap kombersie sommer n storiekombers en 'n lekker aand geselsie met wie hul ook al in die bed sit.
Ek versamel prentjie lap en weet presies op watter rak dit is. Behalwe dat ek verlede jaar die rak reg gepak het. Ek het gedink en gedink, waar sou ek dit gepak het. Einde ten laaste het ek maar begin soek. Op alle moontlike en onmoontlike plekke gekyk. Die leer gaan haal en houers bo uit die kaste gehaal. Toe sommer materiaal gekry wat ek in die komberse kan gebruik.
Ook kry ek die lekker sagte langhaar materiaal wat ek juis vir my kinderkwilts gekoop het. Dit gebruik ek as watteersel en agterkant. Ek het met my kinders gesien dat hulle nie so lief vir hul kwilts was al het dit n flennie agterkant gehad. Die langhaar sagte kombersies was altyd hul keuse. Ek hou nie eintlik van sintetiese lap nie- ek glo dis plastiek en sweterig. Hier moes ek swig as ek wil hê my kwiltswat met liefde gemaak is, moet gebruik word.
Die prentjielappe kry ek nie. Een of twee verdwaaldes wat by ander lappe is, kry ek wel. Gelukkig het ek twee prente lappe by Quilttalk gekoop toe ek deur George huis toe gekom het van my vakansie by Buffelsbaai. Ek kry ook 'n John Deere paneel en n almanak van 2008 paneel met prentjies wat bruikbaar is.
Die tweede stap is om die kwilt te ontwerp. Ek sien n kwilt wat uit eenvoudige en bietjie meer komplekse blokke bestaan in n nuusbrief van Jinny Beyer. Dit is n kwilt van Heather Spencer Dan's Climb. Sy het dit ontwerp as n Mystery en die patroon kan nou as geheel gekoop word vir fondse om kankerlyers te help met die kostes tydens behandeling. Ek gebruik dit as inspirasie om my Slangetjies en leertjies kwilt vir Siegfried te ontwerp.
Ek hou van strook laswerk. Dit is vinnig om te sny en te stik. My blok groote is 20 cm. Die prentjies moet rame om kry sodat dit 20 cm (plus naattoelating is- 21,5 cm) So dit is my eerste stap en ek kan dit op die ontwerp muur pak. Die groot checkerboard blokke is maklik om te maak met twee stroke van 11,5 cm wat aan mekaar gestik word en dan in skywe van 11,5 cm op gesny word.
Die slangetjies en leertjies blok is meer gekompliseerd en bestaan uit verskillende eenhede. Ek las drie stroke van 6,5 cm aan mekaar en sny dit in skywe op van 6,5 cm.(Dit is die middelste twee eenhede bestaande uit die groen, rooi en blou vierkante)
Dit kan nie verder gelas word nie die leertjie eenhede moet ek eers maak.
Hier het ek n denkfout gemaak en ipv die vier stroke 4 cm breed te sny doen ek dit 4,5 cm. (As die 4 cm stroke aan mekaar gestik is, word dit in 4,5 cm skywe op gesny.) Weerskante van die skyfies kom n donker strokie 2,5 cm breed. (Ek sny dit maar net korter- die blokkies is dan nie almal ewe groot nie.) Gelukkig vergewe n kinder kwilt mens se foute-dis net nog n gesels onderwerp.
Aan die helfte van die leertjies kom 'n vierkant van 6,5 cm. Dit word dan aan 'n drieblok skyf van 6,5 cm gestik met 'n "leertjie" dwars oor die twee eenhede om die helfte van die blok te vorm. Twee helftes word aan mekaar gestik om die blok te voltooi. Die blok is nogal tydrowend om te maak. Met die blok voltooi kan ek dit op my ontwerp muur pak en die blokke aan mekaar stik.
Ek weet nie hoe ek gekyk het nie, maar ek het gedink dat die slangetjie en leertjie blok in enige oriëntasie kan wees en dit toe net uitgepak. Natuurlik toe dit klaar aan mekaar gestik is sien ek dat die maroon vierkante in die slangetjie en leertjie blok in verskillende rigtings wys. As dit n muurkwilt was, het ek dit defnietief uitgehaal en verander. Nou is dit net nog n gesels onderwerp vir Siegfried en sy Ma Hester. (Sy Pa, my boetie Danie is ongelukkig verlede jaar oorlede)
Ek besluit dat die Slangetjies en leetjies blokke interessant is maar die kwilt baie besig maak en nie noodwendig bydra tot die voorkoms nie. Die volgende kwilt vir Stefnic wil ek vereenvoudig en meer van die Checkerboard blokke gebruik en minder Slangetjies en leertjies. Pleks dat ek dit eers in my EQ7 program gaan probeer stik ek sommer die blokke. Die een geel is op en ek gebruik n ander geel materiaal. Aarde land, Liewe Heksie se gifappeltjies sal heerlik verdwaal in die kwilt!
Nee dit sal nie deug nie! Ek sal die blou materiaal behou (Gelukkig het ek baie daarvan) en dit met iets groen kombineer- of dalk n ligblou?
Ek dink ek kies die groen- dit pas beter by die materiale wat ek reeds in die kwilt gebruik het. Hopelik kan ek vandag ook die raam omsit. My naaldwerkkamer is n oond, my lugversorger kom hopelik Maandag maar tot dan moet ek maar so swetende werk as ek iets gedoen wil kry.
Hopelik werk jy gemakliker- dan het jy nie n verskoning nie?Het jy al begin aan jou eerste kwilt vir die jaar?
Geskryf deur Marié du Toit om 10:22 PM No comments: Links to this post
Labels: Heather Spence, Jinny Beyer, Slangetjies en leertjies
Hierdie kwilt, wat kwilters oor die wereld inspireer is deur Willyne Hammerstein ontwerp. Ek het my boek en akrieliese patroonplaat stel teen ongeveer R1300 uit Engeland bestel. Ek ontdek eers nou dat Allyson Rischbieter dit hier in Suid Afrika vir veel goedkoper beskikbaar het. Ek is so bly want nou kan ek ook bietjie klas gee as mense sou vra- sonder die beskikbaarheid van patroonplate en verkieslik ook die boek is dit onmoontlik om 'n klas aan te bied.
Vandat ek hierdie kwilt gesien het was ek gefassineer. Ek het die versoeking weerstaan om ook so n kwilt te maak maar het uiteindelik geswig. Ek is nie spyt nie. Dit is regtig lekker om iets so mooi onder jou hande te sien ontvou. Ek doen dit nie oor papiertjies nie(Allyson het ook die opsie van net patroonplate sonder die papier) maar met n oop soom. Wanneer mens die soort van werk doen is dit bellangrik om nooit in die naattoelatings te werk nie. Dit doen mens in elk geval nie as jy handlas nie. Met masjien werk sal hierdie patroon baie moeilik en tydrowend wees omdat die eenhede so klein is. Dit is nie onmoontlik om dit met die masjien te doen nie- daar is mense wat nou een maal nie van handwerk hou nie. So die belangrike ding is dat alle nate "vry" moet wees om in enige rigting te vou en dan ook oop kan vou om al die stukkies wat "in gelas" moet word sonder plooie te kan inlas.
Ek het oor die naweek nog 4 eenhede voltooi.
Die eenhede wat ek voltooi is slegs die middelste 5 punt ster, 5 diamant stukkies en die ring pentagone rondom. In die kwilt is daar ongeveer 33 sulke eenhede wat dan in verskillende grotes verder gewerk word. Daar is 4 groot eenhede met kleiner eenhede in sirkels daarom. Die kleiner eenhede pas in mekaar en ook in die groter eenhede deurdat nie alle stukkies in die volgende ring gewerk word nie. My redenasie is: As ek die basiese eenhede voltooi het kan ek soveel makliker die eenhede bou op die regte manier.
Willyne bespreek ongelukkig nie in haar boek waar haar inspirasie vir die kwilt vandaan kom en waar sy die pentagoon ontwerp gekry het nie. Google het min ander pentagoon ontwerpe gegee as net hare. So volgens my is dit n kragtoer om n nuwe ontwerp vir kwilters moontlik te maak. Haar boek is eintlik vol van nog unieke ontwerpe wat ek ook brand om te maak.
Daar is baie verskillende maniere waarop kwilters hierdie patroon aanpak. Kyk op Pinterest en Instagram vir baie inspirasie. Willyne het n materiaal as haar inspirasie gebruik waarvan sy identiese eenhede gesny het. Baie kwilters maak elke ring uniek en in n kleur kombinasie. Dan pas die verskillende kleurringe in mekaar om werklik asemrowende kwilts op te lewer.
Ek het al lank die materiaal van Jane Sassaman en ek het genoeg gekoop om 6 herhalings uit tekry. Vir hierdie kwilt benodig ek net 5 herhalings. Ek sny dus die materiaal soos in "Stack n Wack" (kyk na die You Tube video as jy nie weet hoe om dit te doen nie) sodat ek 5 lae materiaal wat almal identies is, op mekaar kan stapel. Ek hoef dus nie nou te "fuzzy cut" om 5 identiese eenhede te kry nie, maar sny net een maal deur al vyf lae om die 5 eenhede te lewer. Ek gebruik hierdie materiaal oral waar 5 identiese eenhede benodig word. Vir die ringe rondom die ster het ek soms 5 eenhede en 5 spieelbeelde daarvan gesny om verdere interessante effekte te verkry.
My mikpunt is om einde Januarie al die basiese eenhede te voltooi. Ek hoop dis n lang maand- ons is al n derde weg en ek het al omtrent 11 voltooi. As ek een elke dag maak kan ek daar kom. Die gesegde: Hoe eet mens n olifant- stukkie vir stukkie, is ook waar van n kwilt. Dit is n groot onderneming maar as jy elke dag iets doen kan jy aan die einde van die jaar n voltooide kwilt hê. Mens moet net nie terug deins vir die grote van n projek en moedeloos wees voor jy begin nie!
Werk lekker aan jul projekte.
Geskryf deur Marié du Toit om 2:02 AM No comments: Links to this post
Labels: Allison Richbieter, Jane Sassaman, La Passacaglia, Stack n Wack, Willyne Hammerstein
'n Nuwe Jaar en nuwe Planne
Hier by ons is n gesegde: Jou planne moet net nie op raak nie. Ek probeer dit nou gestand doen met n plan vir die nuwe jaar. Ek het baie projekte waaraan ek wil werk en baie half klaar projekte waaraan ek moét werk. Ek word egter gepootjie met te min lus en energie en nou ook die warmte en' n lugversorger in my naaldwerkkamer wat nie wil werk nie.
My blog is vir 3 jaar lank verwaarloos. Gelukkig het dit nog nie in die kuber ruimte verdwyn nie. Ek sal nou my blog gebruik om my verantwoordbaar te hou. Ek voel altyd ek kan nie blog as ek nie foto's het nie. Met my iphone is dit maklik om die fotos op die rekenaar te kry en met die probleem oor kom, kan ek sekerlik nie meer dit as verskoning gebruik nie. (Het nou eers weer gesukkel- maar hopelik weet ek nou hoe.)
Ek het besluit om net maandeliks planne vir die maand te maak. So my plan vir die maand is:
1.Werk aan die kwilt op die raam. Die laslapwerk is al seker in 2009 voltooi, maar dit word nou eers gekwilt. Ek het n dik wol watteersel wat ek vanaf Sneeuberg bestel het. (Hulle maak nou toe so help bie ek gee die link nie.) Dit word eintlik in motor stoffering gebruik. Dit sal baie moeilik wees om dit te kwilt as dit nie op die raam is nie aangesien die vreeslike pofferigheid veroorsaak dat die lae skuif en mens dan plooie in kwilt.
Op die raam dra die dik watteersel daartoe by dat die ruimte om te kwilt al hoe kleiner word. Ek het dus net die eerste twee rye blokke gekwilt en toe dit net af gerol om in die naatjies (ditch) te kwilt om die lae op mekaar te anker. Nou moet dit omgedraai word om die anderkant te kwilt en dan sal ek dit ook afhaal en draai om elke sy bo te kry en te kwilt.
Wat is die ander haak plekke? Die Bernina 830 gee n groter ruimte om te kwilt maar is nie gelukkig met die vorentoe en agtertoe bewegings wat ek van haar vereis om die vere te kwilt nie. As ek weer sien is die spanning uit of die garing breek of die garing maak n knop aan die onderkant. Die masjien is pas gediens, ek sit nuwe en ander soortige naalde in, gebruik al die garings wat ek het maar ek kry steeds probleme. Sulke tye is dit maar op my tande byt en beplan aan die langarm masjien wat ek graag wil koop.
2. My tweede projek vir Januarie is my handlas projek- "Millefiori soos ek wil" wat ek met Willyne Hammerstein se patroon La Pasagaclia aanpak. Hierdie projek sal my n paar maande besig hou. Ek werk saans daaraan maar moet werklik n punt maak om elke aand te werk anders sal dit nie klaar kom nie. My handlasprojek van verlede jaar is ook nog in dele omdat ek nie voldoende tyd daaraan spandeer het nie.
Dis so lekker om die kaleidoskoop effek te sien.
3. Ek moet n ster blokkie maak vir ons Boland gilde se "sew a Row" projek. Die inligting sal ek sommer op my blog sit sodat lede daarna kan kom kyk.
4. Dan moet ek ook voorberei vir die klas wat ek gee om die "Dear Jane" kwilt te maak.
5. Ek het materiaal gekoop om Katja se New Heksagon projek aan te pak. Ek het deur mekaar geraak daar in Quilttalk en net 5 herhalings gekoop ipv 6 soos ek vir hierdie projek benodig. Ek het begin met die projek maar is nie tevrede met die algemene voorkoms nie. Ek sal maar verder soek vir die regte materiaal en dan weer oor begin.
6. Hierdie kwilt is n Patroon wat ek op Craftsy gekoop het. Rita het my gehelp om die blomme in die middel te rangskik. Nou moet ek die raam vasstik en dan weer haar hulp kry om blomme op die raam te rangskik.
Blomme is darem net altyd mooi.
7. My laaste projek vir Januarie is n kinder kwilt vir Siegfried, my oorlede broer se 3 jarige seuntjie. Ek wil sommer ook n klas hier in Riebeek aanbied vir 'n kinder kwilt en die patroon bied lekker geleentheid om basiese dinge in laslapwerk te leer. Hier is my EQ voorstelling van wat ek beplan.
Beplande kinder kwilt
Nou ja as ek by al hierdie kwilts uitkom kan ek myself sekerlik op die skouer klop. Ons sal sien hoe ek vaar.
Is jou planne vir die nuwe jaar al reg?
Geskryf deur Marié du Toit om 7:28 AM 1 comment: Links to this post
Labels: Boland Gilde, Craftsy, Dear Jane, Katja's Quilt Shoppe, La Passacaglia, Millefiori, Willyne Hammerstein